VL: ‘Selfverdediging is ŉ grondwetlike reg op lewe’Foto ter illustrasie. (Foto: Bermix Studio, Unsplash) Vrystaat Landbou (VL) sê hy is oortuig die vuurwapenwysigingswetsontwerp is ŉ aanval op die reg op lewe. Dié organisasie staaf sy argument met ŉ uitspraak deur hoofregter Chaskalson in die saak S v Makwanyane en ander in 1995: “Selfverdediging word deur alle regstelsels erken. Waar ŉ keuse tussen twee of meer mense se lewens gemaak moet word, kry die lewe van die onskuldiges voorkeur bo die lewe van die aggressor. Dit strook met artikel 33 (1). Om die onskuldige persoon die reg om uit selfverdediging op te tree te ontken, sou daardie persoon se reg op sy of haar lewe ontken.” Hierdie belangrike aanhaling vorm deel van VL se omvattende kommentaar op die voorgestelde wysigingswetsontwerp op vuurwapens, wat reeds ingedien is. Maroela Media het onlangs berig dat VL reeds aangevoer het dat die voorgestelde wysiging wat vuurwapenlisensiëring vir selfverdedigingsdoeleindes wil verwyder, hoegenaamd nie sin maak nie. Dié organisasie se kommentaar lig die volgende probleme met die voorgestelde wysigings uit: VL is van mening dat hierdie wetsontwerp ŉ ongegronde poging is om die moeilikheidsgraad om ŉ wettige vuurwapen te besit, aansienlik te verhoog en terselfdertyd ŉ ontwapeningsagenda te dryf. “Die gebruik van onwettige vuurwapens deur misdadigers sal nie deur hierdie wetsontwerp opgelos word nie en die klaarblyklike narratief dat wettige vuurwapens die olifant in die kamer is, is ŉ totale wanvoorstelling. “As dit afgekondig word, sal die wysigingswetsontwerp op vuurwapenbeheer ŉ veiliger omgewing vir geweldsmisdadigers verseker om in op te tree. Daarom kan hierdie wetsontwerp nie gesien word as iets anders as ŉ aanval op die reg op lewe van wetsgehoorsame burgers nie”, sê Francois Wilken, president van VL. Enige persoon wat steeds VL se veldtog teen die voorgestelde wysigingswetsontwerp op vuurwapenbeheer wil ondersteun, kan die organisasie se webwerf besoek.